Vene president Vladimir Putin ja Valgevene riigipea Aleksandr Lukašenko leppisid teisipäeval kokku kahe riigi positsioonide lähendamises maksu- ja energeetikaküsimustes, teatas Vene rahandusminister Anton Siluanov.
"Me arutasime kahepoolset päevakorda. Esiteks, arutasime Vene maksuseaduste muudatusi, mis viiakse ellu järgmisel aastal ja meie plaane muuta nafta- ja gaasisektori maksustamist," sõnas Siluanov pärast Moskvas peetud kõnelusi ajakirjanikele.
Rahandusministri sõnul arutati kohtumisel ka Vene ja Valgevene ühiseid samme gaasi- ja energiaressursside hinna kujundamisel.
"Lepiti kokku lähendada positsioone kõigis nendes suundades," lausus Siluanov. "Nende eesmärkide saavutamiseks lepiti kokku töörühma loomises, mis hakkab koosnema valitsuse esindajatest."
Siluanovi sõnul esitab töörühm ettepanekud Venemaa ja Valgevene valitsuste seisukohtade edasiseks lähendamiseks vaidlusküsimustes.
Allikas: BNS